Gostujući u HTV-oj emisiji 'Nedjeljom u 2', zagrebački gradonačelnik Milan Bandić analizirao je svoju 12-godišnju vladavinu na čelu Zagreba.

- Izgledam bolje nego prije 12 godina, našalio se na početku emisije Bandić i dodao kako je njegov peti mandat pun pozitivne energije kao i prvi.

Komentirao je situaciju u Holdingu te tvrdi kako su se njegovi bivši šefovi ponašali kao pijani milijarderi.

- Znao sam za dug, ali sada ćete vidjeti kako radi pravi tim. Stručni ljudi pokrenut će grad i ne mislim figurativno kad kažem da je 'samo nebo granica'.

- Nikakvog zaduženja nema, tvrdi Bandić i dodaje kako ga ne zanima kako izvještaj državne revizije tumače građani.

- Kad su 2008. gospoda preuzela Holding dobili su igračku s kojom se nisu znali igrati. Ni Zagrepčanku ni Gredelj nisu stavili u funkciju. Mislili su da bez grada mogu upravljati Holdingom, kaže Bandić i dodaje kako je problem nečinjenje tijekom četiri godine.

Dobit će 'nogicu'

- Svi koji su došli na halo dobit će nogicu, rekao je Bandić i odbacio tvrdnje kako je i on zapošljavao na 'halo' jer je on zapošljavao samo stručni kadar.

- Sva uprava Holdinga koja će u direkcijama imati više ljudi nego 2008. bit će preispitana. Što su toliki ljudi radili u Holdingu, pogledajte što se sve 'nakotilo' tamo, kaže Bandić.

- Ja račune polažem građanima, svojoj majci i dragom Bogu, napomenuo je gradonačelnik

Gradonačelnik je napomenuo kako Slobodan Ljubičić ima njegovo apsolutno povjerenje i ima pravo da zaposli svoje suradnike.

O restrukturiranju Holdinga, Bandić je rekao kako je upoznat s planom, ali nije ga želio obrazložiti tvrdeći kako je to posao predsjednika uprave.

Neka prestane raditi cirkus

Bandić se osvrnuo i na situaciju s HNK-om te rekao kako je problem nastao kad je ministrica htjela dovesti svog čovjeka u HNK, a on to nije dopustio.

- Pozivam ministricu da prestane raditi cirkus i da se izabere najbolji čovjek. Ne vidim zašto bi se ja s njom nalazio u četiri oka, rekao je Bandić koji tvrdi da se on u četiri oka može nalaziti samo s premijerom jer je on na njegovoj razini.

- Ministrica krši sve zakone kako bi postavila svog čovjeka u HNK, kaže Bandić koji predlaže Dubravku Vrgoč za koju tvrdi da je od ZKM-a napravila europsko kazalište.

Na pitanje zašto kao u slučaju HNK nikad nije postavio pitanje izbora čelnog čovjeka Dinama odgovorio je:

- Zašto bi se bunio tko će biti u vrhu Dinama, mene ne 'žulja' ni jedan sportski klub. Ja se nisam vjenčao sa Zdravkom Mamićem, neka on radi svoj posao.

O pitanju mogućnosti pretvorbe Dinama u dioničko društvo Bandić je odgovorio kako je ponosan na Dinamo te nije želio odgovoriti je li mu nelogično da je Dinamo neprofitna organizacija iako zarađuje puno novaca.

O njegovoj viziji Zagreba u sljedećih pet godina, Bandić je rekao kako su prioriteti razrješenje prometnih gužvi u Zagrebu, gradnja državne opere, Gradska knjižnica na prostoru Paromlina, dovršenje Glazbene akademije, gradnja novih 20 škola, spajanje Jelačić placa sa zračnom lukom tramvajem

Sve je otvoreno

Na pitanje o državničkim ambicijama Bandić je prema vlastitim riječima ostao zatečen te rekao kako on takvu funkciju već obavlja te mu je prioritet misliti na zdravlje.

- Ako ostvarim sve što želim za šest mjeseci, sve je otvoreno, rekao je Bandić i još jednom najavio bolne rezove u holdingu i gradskoj upravi.

Komentirao je i rad premijera Milanovića i tvrdi kako su dosada uglavnom izvlačili kosture HDZ-a te da još nisu povlačili prave poteze. O tužni protiv koju je pokrenuo protiv Milanovića odgovorio je kako je tužba još uvijek na snazi.

- Odvjetnik radi svoj posao. Ja ne tužim nikoga, ja imam važnijeg posla. Tužio sam radi demokratske higijene, kaže Bandić, a na pitanje zašto tuži i novinare odgovara 'Od viška glava ne boli', kaže Bandić.

Situaciju u Vukovaru komentirao je riječima:

- Zakon treba provesti, ali ne na ovakav način, kratko je izjavio Bandić i dodao kako je sramota da sve aktualne vlade dosad nisu Knin i Vukovar 'popeglale' da izgledaju kao Jelačić plac

Na pitanje zašto je nosio bedž s Titovom slikom, gradonačelnik je odgovorio da ne vidi što je sporno. Tito je povijesna ličnost sa svojim manama i vrlinama. Nisam ni vidio da je na bedžu bila njegova slika, na kraju je priznao Bandić.

- Nisam za istospolne brakove. Ja sam kršćanski odgojen, ali poštujem pravo izbora, završio je Bandić.

>> Bandić će moći birati intendanta HNK, ali odlučuje – ministrica